মনোমোহন মিত্র

মনোমোহন মিত্র ( ৮ সেপ্টেম্বর ১৮৫১- ৩০ জানুয়ারি ১৯০৩) ছিলেন রামকৃষ্ণ পরমহংসের পরম ভক্ত ও গৃহী সন্ন্যাসীদের অন্যতম।

জন্ম ও প্রারম্ভিক জীবন 
মনোমোহন মিত্র ১৮৫১ খ্রিস্টাব্দের ৮ সেপ্টেম্বরে  ব্রিটিশ ভারতের অধুনা পশ্চিমবঙ্গের হুগলি জেলার কোন্নগরে জন্মগ্রহণ করেন । তাঁর পিতা ভুবনমোহন মিত্র ছিলেন একজন চিকিৎসক এবং ইতিহাস, বিজ্ঞান এবং ইংরেজি সাহিত্যে সুপণ্ডিত। মাতা শ্যামাসুন্দরী দেবী ছিলেন অত্যন্ত সুন্দরী ও ধার্মিক। তিনি হিন্দু আচার-অনুষ্ঠান এবং উৎসবাদি ভক্তির সাথে পালন করতেন। মনোমোহন তাঁর মাতাপিতার  দ্বারা অত্যন্ত প্রভাবিত হন। পড়াশোনার জন‍্য কলকাতায় আসেন এবং পিতৃব্য রাজেন্দ্রনাথ মিত্রের কাছে থেকে হিন্দু স্কুলে পড়তেন।রাজেন্দ্রনাথের মাধ্যমেই  দেবেন্দ্রনাথ ঠাকুর এবং কেশবচন্দ্র সেনের সাথে মনোমোহনের পরিচয় হয়। তাদের সান্নিধ্য ও প্রভাবে মনোমোহন অত্যধিক ধর্মীয় প্রবণতার দিকে আকৃষ্ট  হন। মাতাপিতা তার ১৭ বৎসর বয়সেই বিবাহ দেন এবং তাদের ঢাকায় পিতার কাছে বসবাস করতে পাঠানো হয় এবং সেখানে তিনি প্রবেশিকা পরীক্ষা পাশ করেন। মনোমোহন একুশ বৎসর বয়সে পিতৃহীন হলে, তাকে পরিবারের ভার বহন করতে ২৩ বৎসর বয়সে বাংলা সরকারের সচিবালয়ে কাজ নিতে হয়। তখন থেকেই তিনি  কলকাতার ২৩, সিমুলিয়া স্ট্রিটের (অধুনা ৬৪, ড. নারায়ণ রায় সরণি, কলকাতা ৬) বাড়িতে থাকতেন।

শ্রীরামকৃষ্ণের সাথে সাক্ষাৎ 
১৮৭৯ খ্রিস্টাব্দের এক শনিবার রাতে, তিনি একটি স্বপ্ন দেখেন যেখানে পুরো পৃথিবী জলে ডুবে গেছে। তিনিই একমাত্র বেঁচে ছিলেন। যখন তিনি তার পরিবারের জন্য চিন্তিত ছিলেন, তখন তিনি একটি কণ্ঠস্বর শুনতে পান যে এই পৃথিবীতে কেউ বেঁচে নেই। সবাই মারা গেছে। এই বন্যা থেকে কেবল তারাই বেঁচে আছে যারা ঈশ্বরকে উপলব্ধি করেছে। খুব শীঘ্রই তুমি তাদের সাথে দেখা করবে এবং তাদের সাথে বাস করবে। তিনি ভোর চারটায় ঘুম থেকে উঠে কিছুক্ষণের জন্য হতবাক অবস্থায় সেখানে শুয়ে ছিলেন। যখন তার জ্ঞান ফিরে আসে, তখন তিনি বুঝতে পারেন যে এটি একটি স্বপ্ন ছিল।

পরে সেই সকালেই তিনি তাঁর মাসতুতো ভাই রামচন্দ্র দত্তের কাছে যান এবং স্বপ্নের কথা বলেন। ইতিমধ্যে মনোমোহন ইন্ডিয়ান মিরর, সুলভ সমাচার এবং অন্যান্য সংবাদপত্রে শ্রীরামকৃষ্ণের আধ্যাত্মিক জীবন সম্পর্কে পড়েছিলেন। তাই তিনি দক্ষিণেশ্বরে তাঁর সাথে দেখা করার পরামর্শ দেন। রামচন্দ্র তৎক্ষণাৎ রাজি হয়ে যান। এই স্বপ্নই মনোমোহনকে শ্রীরামকৃষ্ণের কাছে নিয়ে আসে।

১৮৭৯ খ্রিস্টাব্দের ১৩ নভেম্বর, রবিবার সেই অদ্ভুত স্বপ্নের পরের দিন, তিনি, রামচন্দ্র দত্ত এবং তাদের বন্ধু গোপাল চন্দ্র মিত্র শ্রীরামকৃষ্ণের সাথে দেখা করার জন্য নৌকায় দক্ষিণেশ্বরের উদ্দেশ্যে রওনা হন। যেহেতু মনোমোহন কেশবচন্দ্র সেন এবং ব্রাহ্ম সমাজের একজন প্রবল ভক্ত ছিলেন, তাই তিনি মূর্তিপূজার প্রতি বিরূপ ছিলেন। শ্রীরামকৃষ্ণ মনোমোহনের মনোভাব বুঝতে পেরেছিলেন এবং তাকে বলেছিলেন: "একটি নকল আতা যেমন প্রকৃত ফলের কথা মনে করিয়ে দেয়, তেমনি দিব্য মূর্তিগুলি ঈশ্বরের উপস্থিতিকে প্রজ্বলিত করে। তিনি সর্বশক্তিমান। তাঁর পক্ষে যেকোনো কিছুতে প্রকাশ করা সম্ভব।" মনোমোহন, রামচন্দ্র এবং গোপাল শ্রীরামকৃষ্ণের সাথে দীর্ঘ আলোচনা করেন এবং সেই সন্ধ্যায় তারা শান্তি লাভের পর আনন্দে ফিরে আসেন।

এর পর ঘন ঘন দক্ষিণেশ্বরে আসা-যাওয়ার ফলে রামকৃষ্ণ তাঁর পুরো পরিবারের সাথে পরিচিত হন এবং শীঘ্রই তিনি বুঝতে পারেন যে রামকৃষ্ণ পরমহংস ঈশ্বরের অবতার এবং তাঁর চরণে আত্মসমর্পণ করেন।

একবার, মনোমোহন তাকে  কোনও গুরুত্ব না দেওয়ার কথা ভেবে রামকৃষ্ণের কাছে যাওয়া বন্ধ করে দেন এবং কোন্নগরে একাকী যন্ত্রণা ভোগ করেন। তবে, মনোমোহনের দীর্ঘ অনুপস্থিতির কারণে উদ্বিগ্ন হয়ে গুরুদেব নৌকায় কোন্নগরে যান এবং মনোমোহন তার ভুল বুঝতে পারেন। দক্ষিণেশ্বরে ঠাকুরের সহিত সাক্ষাৎ এবং তাঁহার প্রতি ঠাকুরের কৃপা মনোমোহন মিত্রের জীবনে এক নূতন অধ্যায়ের সূচনা করে। শ্রীরামকৃষ্ণকে সর্বান্তঃকরেণে গুরুরূপে গ্রহণের ফলে মনোমোহনের জীবনে আমূল পরিবর্তন আসে। তিনি ঠাকুরের একনিষ্ঠ ভক্ত হন।

১৮৮১ খ্রিস্টাব্দের ৩ ডিসেম্বর শ্রীরামকৃষ্ণ তাঁর কলকাতার বাড়িতে যান এবং উৎসবে অংশ নেন। করেন (শ্রী রামকৃষ্ণের সুসমাচার, পৃ. ১০১৩)। পুনরায় ১০ ডিসেম্বর  রাজেন্দ্র মিত্রের বাসভবনে এক উৎসবে যোগদানের আগে, শ্রীরামকৃষ্ণ বিকেলে স্বেচ্ছায় মনোমোহনের বাড়িতে আসেন এবং অল্প বিশ্রাম ও জলযোগের পর তার আর এক প্রধান গৃহী শিষ্য সুরেন্দ্র তাঁকে ছবি তোলার জন্য বেঙ্গল ফটোগ্রাফার্সের স্টুডিওতে নিয়ে যান (প্রকাশিত, পৃ. ১০১৫)। জগদ্ধাত্রী পূজা উপলক্ষে, সুরেন্দ্রের বাসভবনে যাওয়ার পথে শ্রীরামকৃষ্ণ প্রথমে মনোমোহনের বাড়িতে যান। সেখানে তিনি 'ভক্তি' বিষয়ে একটি বক্তৃতা দেন এবং একটি গান করেন। (প্রকাশিত, পৃ. ১৫৬-৫৭)। একবার মনোমোহন শ্রীরামকৃষ্ণকে নৌকায় মাহেশের রথ উৎসবে নিয়ে যান এবং রথে জগন্নাথ দর্শন করে তিনি ধ্যান মগ্ন হয়ে সমাধিতে প্রবেশ করেন। তারা বল্লভপুরের মন্দির এবং ব্যারাকপুরের অন্নপূর্ণা মন্দির দর্শন করে ফিরে আসেন (উদ্বোধন, ১১.৫১৩-১৫)।

রামকৃষ্ণের কাশীপুরে অবস্থানকালে মনোমোহন তাঁর সান্নিধ্য পাওয়ার জন্য কলকাতায় থেকে যান। শ্রীরামকৃষ্ণের মৃত্যুর পর তিনি দক্ষিণেশ্বর এবং বরানগর মঠের দেখাশোনা করতেন এবং মঠবাসীদের আর্থিক সহায়তা প্রদান করেন। তিনি শহর ও গ্রামে ঘুরে রামকৃষ্ণের কথা প্রচার করতেন। ঢাকা, নবদ্বীপ, ঘাটাল, যশোর এবং মুর্শিদাবাদে কেন্দ্র স্থাপন করেন। রামচন্দ্র দত্ত সম্পাদিত মাসিক পত্রিকা তত্ত্বমঞ্জরী তে মনোমোহনের বহু প্রবন্ধ প্রকাশিত হয়। কাঁকুরগাছিতে যোগোদ্যান পরিচালনায়  রামচন্দ্র দত্তকে সহায়তা করেন।

স্বামীজির মৃত্যুর পর শোকাহত হন। অতঃপর ১৯০৩ খ্রিস্টাব্দের ৩০ জানুয়ারি তিনি শেষ নিঃশ্বাস ত্যাগ করেন। মৃত্যুর তিন দিন আগে থেকেই তার কণ্ঠে ক্রমাগত শ্রীরামকৃষ্ণের নাম উচ্চারিত হতে থাকে।

পরিবার 
মনোমোহনের ভগিনীর বিবাহ হয়েছিল রামকৃষ্ণের আরেক শিষ্য রাখালচন্দ্র ঘোষ এর সাথে যিনি পরবর্তীতে সন্ন্যাসের পর হন স্বামী ব্রহ্মানন্দ

তথ্যসূত্র 

হুগলি জেলার ব্যক্তি
১৯০৩-এ মৃত্যু
১৮৫১-এ জন্ম
রামকৃষ্ণ পরমহংস
বাঙালি ব্যক্তি